19 Anwumabɔvolɛma nwiɔ ne hɔdwule Sodɔm nɔsolɛ nu, na ɛnee Lɔɔto de Sodɔm anlenkɛ kpole ne anloa. Mɔɔ Lɔɔto nwunle bɛ la, ɔdwazole ɔhɔyiale bɛ na ɔbutule ɔ nyunlu aze.+2 Na ɔhanle kɛ: “Me menle mɔ, mesɛlɛ bɛ, bɛrɛla bɛ sonvolɛ sua nu bɛrala nɔsolɛ ye, na bɛmaa bɛwowo bɛ gyakɛ anwo, na aleɛbahye bɛadwazo bɛadɔ adenle zo.” Noko bɛhanle kɛ: “Kyɛkyɛ, yɛbala gua ne azo ɛnɛ nɔe.”3 Noko ɔhanle ɔtinlinle zolɛ kpalɛ yemɔti bɛ nee ye hɔle sua nu. Akee ɔdonle paano mɔɔ mgbɔvonle ɛnle nu la ɔdole bɛ ɛkponle na bɛlile.4 Kolaa na bɛala la, mrenyia mɔɔ wɔ Sodɔm suakpole ne azo la—ngakula nee mgbanyinli kɔsɔɔti—vale dede bɛngale sua ne yiale.5 Na bɛdeɛdeanle nu bɛvɛlɛle Lɔɔto na bɛzele ye kɛ: “Mrenyia ne mɔ mɔɔ rale wɔ ɛke nɔsolɛ ye la wɔ ni? Fa bɛ bɛlɛ yɛ maa yɛ nee bɛ ɛla.”+6 Akee Lɔɔto vindele hɔyiale bɛ wɔ anlenkɛ ne anloa, na ɔdole sua ne anlenkɛ ne anu.7 Ɔhanle kɛ: “Me mediema, mesɛlɛ bɛ, bɛmmayɛ amumuyɛ ɛhye.8 Mesɛlɛ bɛ, melɛ mralɛ mraalɛ nwiɔ mɔɔ bɛ nee nrenyia ɛtɛdale ɛlɛ a. Mesɛlɛ bɛ bɛmaa menva bɛ membɛlɛ bɛ na bɛva debie biala mɔɔ bɛkulo la bɛyɛ bɛ. Noko mrenyia ɛhye mɔ ɛdeɛ, bɛmmayɛ bɛ ɛhwee, ɔluakɛ bɛra me sua nu, na ɔwɔ kɛ mebɔ bɛ nwo bane.”*+9 Ɛhye ati bɛhanle kɛ: “Gyinla ahane!” Na bɛdoale zo kɛ: “Nrenyia ɛhye angome radɛnlanle ɛke kɛ ɛyɛvolɛ, kɛkala yeyɛ yɛ ndɛnebuavolɛ! Mɔɔ yɛbava yɛayɛ wɔ la badɛla bɛ ɛdeɛ ne.” Akee bɛdule bɛguale* Lɔɔto anwo zo na bɛyɛle kɛ bɛbu anlenkɛ ne.10 Ɔti mrenyia ne mɔ mɔɔ wɔ sua ne anu la dole bɛ sa hwenle Lɔɔto hɔle sua ne anu na bɛdole anlenkɛ ne anu.11 Noko bɛmaanle mrenyia ne mɔ mɔɔ wɔ sua ne anlenkɛ ne anloa la anye zinle, ɔvi mɔɔ le ekyi kɔdwu mɔɔ le kpole la anwo zo, yemɔti bɛkpondɛle anlenkɛ ne bɛvɛle kpalɛ.12 Akee mrenyia ne mɔ bizale Lɔɔto kɛ: “Ɛlɛ awie gyɛne bie wɔ ɛke ɔ? Wɔ ase mɔ, ɛ mra mrenyia, ɛ mra mraalɛ yɛɛ ɛ nwo sonla biala mɔɔ wɔ sua ye azo la, ye ye fi ɛke!13 Ɔluakɛ yɛsɛkye sua ɛhye, ɔboalekɛ bɛ nwo ngehanleɛ ne ɛyɛ kpole kpalɛ wɔ Gyihova anyunlu,+ ɔti Gyihova ɛzoa yɛ kɛ yɛrazɛkye ye.”14 Ɔti Lɔɔto vindele na ɔhɔzele ye ase mɔ mɔɔ baragya ɔ mra mraalɛ ne mɔ la kɛ: “Bɛdwazo! Bɛvi ɛke, ɔluakɛ Gyihova bazɛkye suakpole ye!” Noko wɔ ye ase mɔ anye zo, ɛnee ɔzɔho kɛ ɔlɛbɔ ngoayɛ.+15 Aleɛbahye ne, anwumabɔvolɛ ne mɔ anye bolole Lɔɔto anwo na bɛhanle kɛ: “Dwazo! Fa ɛ ye nee ɛ mra mraalɛ nwiɔ ne mɔɔ ɛ nee bɛ wɔ ɛke la fi ɛke, amaa bɛanzɛkye wɔ wɔ suakpole ne ɛtane ne anwo ndeanlɛ nu!”+16 Mɔɔ ɛnee ɔlɛtwenlehwenle ɔ bo aze la, ɔlua Gyihova anwunvɔnezelɛ ti,+ mrenyia ne mɔ zɔle ye nee ɔ ye yɛɛ ɔ mra mraalɛ nwiɔ ne asa, na bɛvale ye bɛvindele suakpole ne anzi lɔ.+17 Mɔɔ bɛ nee bɛ dwule sua ne kandiba la, bɛ nuhua ko hanle kɛ: “Bɛnriandi bɛlie bɛ ti ngoane!* Bɛmmato bɛ nye bɛ nzi+ yɛɛ bɛmmagyinla maangyeba ne anu ɛleka biala!+ Bɛnriandi bɛhɔ awoka ne mɔ azo amaa bɛanzɛkye bɛ!”18 Noko Lɔɔto zele bɛ kɛ: “Gyihova, mesɛlɛ wɔ, mmamaa mekɔ nehane!19 Mesɛlɛ wɔ, wɔ sonvolɛ ɛnyia ɛ nyunlu ɛlolɛ yɛɛ ɛlɛda atiakunlukɛnlɛma* kpole ali wɔahile me na wɔalie me ngoane,+ noko menrɛhola menrɛnriandi menrɛhɔ awoka ne mɔ azo ɔluakɛ mesulo kɛ wɔannea a esiane bado me na meawu.+20 Noko mesɛlɛ wɔ, sua ɛhye bikye na mebahola meanriandi meahɔ ɛkɛ; ɔle ɛleka ekyi bie ala. Mesɛlɛ wɔ, menriandi mengɔ ɛkɛ ɔ? Ɔle ɛleka ekyi bie ala. Na mebanyia ngoane.”*21 Yemɔti ɔzele ye kɛ: “Mede, mebayɛ mɔɔ wɔha la.+ Menrɛzɛkye sua ne mɔɔ ɛlɛka nwolɛ edwɛkɛ la.+22 Yɛ ye ndɛndɛ! Nriandi kɔ ɛkɛ, ɔluakɛ saa ɛtɛdwule ɛkɛ a menrɛhola menrɛyɛ ɛhwee!”+ Ɛhye ati, ɔvɛlɛle sua ne Zowaa.*+23 Mɔɔ Lɔɔto dwule Zowaa la, ɛnee sɛnzɛne ne ɛvinde.24 Akee Gyihova maanle sɔlefa nee senle dɔle guale Sodɔm nee Gomɔla azo. Ɔvi Gyihova ɛkɛ wɔ anwuma.+25 Yemɔti ɔzɛkyele azua ɛhye mɔ, ɛhɛe, maangyeba ne amuala nee menli mɔɔ de azua ne mɔ azo nee debie biala mɔɔ ɛfifi azɛlɛ ne azo la.+26 Noko Lɔɔto aye ne mɔɔ ɛnee li ɔ nzi la dole ɔ nye ɔ nzi, na ɔhakyile ngyenle pila.+27 Ebileham dwazole nwonlomɔ mangyee ne na ɔhɔle ɛleka mɔɔ ɔgyinlanle Gyihova anyunlu la.+28 Mɔɔ ɔdole ɔ nye wɔ Sodɔm nee Gomɔla nee maangyeba ne anu azɛlɛ ne kɔsɔɔti azo nehane la, mɔɔ ɔnwunle ye la yɛ ɛzulolɛ. Ɛnee esike mungumungu bie mɔɔ le kɛ fonlomo nu esike la vi azɛlɛ ne azo ɛlɛkɔ anwuma!+29 Yemɔti mɔɔ Nyamenle zɛkyele maangyeba ne anu azua ne mɔ la, Nyamenle hakyele Ebileham na ɔyele Lɔɔto ɔvile azua ne mɔ mɔɔ ɔdɛnlanle zolɛ la ɛzɛkyelɛ nu.+30 Nzinlii Lɔɔto nee ɔ mra mraalɛ nwiɔ ne vile Zowaa na bɛhɔdɛnlanle awoka ne mɔ azo,+ ɔluakɛ ɛnee ɔsulo kɛ ɔbadɛnla Zowaa.+ Yemɔti ɔ nee ɔ mra mraalɛ nwiɔ ne hɔdɛnlanle bolɛ bɔne bie anu.31 Na ɔ ra raalɛ kpanyinli ne zele ekyi ne kɛ: “Yɛ papa ɛyɛ kpanyinli yɛɛ nrenyia biala ɛnle azɛlɛ ne azo mɔɔ nee yɛ bala kɛ mɔɔ bɛyɛ ye wɔ ewiade amuala la.32 Bɛla, maa yɛmaa yɛ papa nwanye ɔnlo, na yɛ nee ye ɛla amaa yɛ nee ye awo mralɛ.”33 Ɔti zɔhane nɔe ne, bɛmaanle bɛ papa nwanye bɛmaanle ɔnlonle too ɔbole; akee ɔ ra kpanyinli ne nee ye papa hɔlale, noko yeannwu mekɛ mɔɔ ɔ ra raalɛ ne ralale ɛkɛ nee mekɛ mɔɔ ɔdwazole la.34 Aleɛ hyenle la, ɔ ra raalɛ kpanyinli ne zele ekyi ne kɛ: “Nea, anoma nɔe ne, me nee me papa lale. Ɛnɛ nɔe noko, maa yɛmaa ye nwanye yɛmaa ɔnlo. Akee ɛ nee ye ɛhɔla, na yɛ nee yɛ papa ɛwo mralɛ.”35 Ɔti zɔhane nɔe ne noko, bɛmaanle bɛ papa nwanye bɛmaanle ɔnlonle too ɔbole; akee ɔ ra kakula ne nee ye hɔlale, noko yeannwu mekɛ mɔɔ ɔ ra raalɛ ne ralale ɛkɛ nee mekɛ mɔɔ ɔdwazole la.36 Ɔti Lɔɔto amra mraalɛ nwiɔ ne nee bɛ papa nrenzɛle.37 Ralɛ kpanyinli ne wole ralɛ nrenyia na ɔdonle ye Mowabe.+ Ɔdaye a ɔle Mowabema mɔɔ wɔ ɛkɛ ne ɛnɛ la bɛ ze a.+38 Ekyi ne noko wole ralɛ nrenyia, na ɔdonle ye Bɛn-amae. Ɔdaye a ɔle Amɔnoma mɔɔ wɔ ɛkɛ ne ɛnɛ la bɛ ze a.+
twi_Latn